Vrou dood ná motor verskeie kere rolFoto: ER24 ŉ Vrou is Sondag dood nadat haar motor verskeie kere gerol het op die R550 naby die Grasmere-tolhek buite Johannesburg. Werner Vermaak, ER24 woordvoerder, het gesê nog ŉ vrou is in die ongeluk beseer. Die Renault-motor waarin hulle gery het, het glo verskeie kere gerol en in die veld langs die pad tot stilstand gekom. “Toe paramedici op die toneel opdaag, het hulle ŉ vrou in die motor gevind. Sy is op die toneel dood verklaar,” het Vermaak gesê. ŉ Tweede vrou het ŉ paar meter van die voertuig af gelê nadat sy skynbaar uit die voertuig uit geslinger is. “Sy is op die toneel behandel en na ŉ hospitaal gehaas,” het hy gesê. Die oorsaak van die ongeluk is nie in hierdie stadium bekend nie, maar polisiebeamptes was op die toneel om dit te ondersoek.